[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 1.6.2010

COM(2010)242 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΕΤΗΣΙΑ ΕΚΘΕΣΗ ΧΟΝΓΚ ΚΟΝΓΚ 2009

Πρόλογος στη 12η ετήσια έκθεση της Επιτροπής προς το Συμβούλιο και το Ευρωπαϊκό Κοινοβούλιο για το Χονγκ Κονγκ

Catherine Ashton, Ύπατη Εκπρόσωπος της Ένωσης για τις Εξωτερικές Υποθέσεις και την Πολιτική Ασφάλειας, Αντιπρόεδρος της Ευρωπαϊκής Επιτροπής

Αποτελεί ιδιαίτερη ευχαρίστηση για μένα η σύνταξη του προλόγου της 12ης ετήσιας έκθεσης της Ευρωπαϊκής Επιτροπής για το Χονγκ Κονγκ η οποία εστιάζεται στις εξελίξεις κατά το 2009. Οι σχέσεις και η συνεργασία μεταξύ της Ευρωπαϊκής Ένωσης και του Χονγκ Κονγκ συνέχισαν να εξελίσσονται με ιδιαίτερα ευνοϊκό τρόπο, τόσο όσον αφορά τις εμπορικές μας συναλλαγές, όσο και τις επενδύσεις και το διάλογο σε θέματα κοινού ενδιαφέροντος.

Η Ευρωπαϊκή Επιτροπή εξακολούθησε να παρακολουθεί εκ του σύνεγγυς τις πολιτικές, θεσμικές, οικονομικές και κοινωνικές εξελίξεις στο Χονγκ Κονγκ. Η αρχή «μία χώρα, δύο συστήματα» εξακολουθεί να εφαρμόζεται ικανοποιητικά καθώς έχουν τηρηθεί τα δικαιώματα και οι θεμελιώδεις ελευθερίες των κατοίκων του Χονγκ Κονγκ, έχει προασπιστεί το κράτος δικαίου, ενώ επίσης έχουν διατηρηθεί το οικονομικό σύστημα της αγοράς και το θετικό επιχειρηματικό περιβάλλον.

Κατά την περίοδο αυτή της οικονομικής ύφεσης, οι ισχυροί χρηματοπιστωτικοί και οικονομικοί δεσμοί μεταξύ της Ευρωπαϊκής Ένωσης και του Χονγκ Κονγκ αποδείχθηκαν πολύτιμοι. Η οικονομία του Χονγκ Κονγκ εξήλθε από την παγκόσμια χρηματοπιστωτική κρίση χωρίς σημαντικά συστημικά προβλήματα. Το Χονγκ Κονγκ όπου δραστηριοποιείται μία από τις μεγαλύτερες ευρωπαϊκές επιχειρηματικές κοινότητες στην Ασία και το οποίο αποτελεί το χρηματοπιστωτικό και οικονομικό κέντρο της περιοχής, θα εξακολουθήσει να έχει στρατηγική σημασία ως εμπορικός και επενδυτικός εταίρος για την Ευρώπη στο πλαίσιο της ώθησης που δίδουμε στην αναπτυξιακή μας πορεία.

Η κυβέρνηση της ΕΔΠ του Χονγκ Κονγκ εξέδωσε επίσης πρόσφατα, μετά από δημόσια διαβούλευση, σειρά προτάσεων όσον αφορά τις εκλογές του νομοθετικού συμβουλίου και του επικεφαλής της εκτελεστικής εξουσίας το 2012. Η Ευρωπαϊκή Ένωση εξακολουθεί να στηρίζει ενεργά την έγκαιρη και ουσιαστική πρόοδο προς το στόχο της αυθεντικής καθολικής ψηφοφορίας, σύμφωνα με το βασικό νόμο του Χονγκ Κονγκ και τις επιθυμίες των κατοίκων του.

Το Χονγκ Κονγκ εξακολουθεί να αποτελεί παράγοντα με σημαντικό ρόλο στην περιοχή και η Ευρωπαϊκή Ένωση, δυνάμει των διατάξεων της νέας συνθήκης της Λισαβόνας, θα είναι σε θέση να συσφίξει περαιτέρω τους δεσμούς, ιδίως μέσω του Γραφείου μας στο Χονγκ Κονγκ.

Catherine Ashton |

Ειδική διοικητική περιφέρεια του Χονγκ-Κονγκ: Ετήσια έκθεση 2009

Εισαγωγή

Από τη μεταβίβαση της κυριαρχίας του Χονγκ-Κονγκ στην Ηπειρωτική Κίνα εδώ και άνω των δώδεκα ετών, η Ευρωπαϊκή Επιτροπή παρακολουθεί εκ του σύνεγγυς τις οικονομικές και πολιτικές εξελίξεις στην ειδική διοικητική περιφέρεια του Χονγκ-Κονγκ (ΕΔΠ), έτσι ώστε να εκπληρώσει τη δέσμευσή της του 1997 προς το Ευρωπαϊκό Κοινοβούλιο να εκδίδει μία ετήσια έκθεση για τις εξελίξεις στο Χονγκ-Κονγκ. Η παρούσα έκθεση είναι η δωδεκάτη αυτού του είδους και καλύπτει το 2009.

Κατά τη διάρκεια αυτής της περιόδου η αρχή «μία χώρα, δύο συστήματα», όπως προσδιορίζεται στη Σινο-Βρετανική κοινή διακήρυξη και στον βασικό νόμο του Χονγκ-Κονγκ, συνέχισε να λειτουργεί απρόσκοπτα. Τα δικαιώματα και οι θεμελιώδεις ελευθερίες των κατοίκων του Χονγκ-Κονγκ έχουν τηρηθεί, το κράτος δικαίου έχει προασπιστεί και το οικονομικό σύστημα της αγοράς και το επιχειρηματικό περιβάλλον έχουν διατηρηθεί.

Το 2009, οι διμερείς σχέσεις και η συνεργασία μεταξύ της Ευρωπαϊκής Ένωσης και του Χονγκ-Κονγκ συνέχισαν να επεκτείνονται. Η Ευρωπαϊκή Ένωση διατήρησε τη θέση της ως δεύτερος μεγαλύτερος εμπορικός εταίρος του Χονγκ-Κονγκ, παρά τη μείωση του διμερούς εμπορίου. Η Ευρωπαϊκή Ένωση είναι η μεγαλύτερη πηγή ξένων άμεσων επενδύσεων στο Χονγκ-Κονγκ (μετά την Ηπειρωτική Κίνα και τις Βρετανικές Παρθένες Νήσους). Έδρα μίας από τις μεγαλύτερες ευρωπαϊκές επιχειρηματικές κοινότητες στην Ασία, το Χονγκ-Κονγκ είναι κατά συνέπεια ένας στρατηγικός εμπορικός και επενδυτικός εταίρος της Ευρωπαϊκής Ένωσης.

Η Ευρωπαϊκή Ένωση δίνει μεγάλη σημασία στη σταθερότητα του Χονγκ-Κονγκ, την ευμάρεια, τη δημοκρατική του ανάπτυξη, καθώς και την πρόοδό του προς τον τελικό στόχο για γνήσιες εκλογές καθολικής ψηφοφορίας, σύμφωνα με τον βασικό νόμο του Χονγκ-Κονγκ ΕΔΠ και τις επιθυμίες του λαού του Χονγκ-Κονγκ. Ως εκ τούτου, η ΕΕ θα συνεχίσει να στηρίζει την έγκαιρη και ουσιαστική πρόοδο προς αυτό τον στόχο.

Πολιτικές εξελίξεις

Το 2009 η Ευρωπαϊκή Επιτροπή συνέχισε να παρακολουθεί εκ του σύνεγγυς τις πολιτικές, θεσμικές και κοινωνικές εξελίξεις του Χονγκ-Κονγκ σύμφωνα με τη δέσμευσή της του 1997 προς το Ευρωπαϊκό Κοινοβούλιο. Το 2009, αυτή η πορεία αποτέλεσε το αντικείμενο προτάσεων της κυβέρνησης του Χονγκ-Κονγκ για μεταρρύθμιση του εκλογικού συστήματος για την εκλογή το 2012 του επικεφαλής της εκτελεστικής εξουσίας και την επιλογή το 2012 του νομοθετικού συμβουλίου.

Στις 15 Ιανουαρίου 2009 ο επικεφαλής της εκτελεστικής εξουσίας του Χονγκ-Κονγκ κ. Donald Tsang ανήγγειλε την αναβολή της δημόσιας διαβούλευσης της κυβέρνησης του Χονγκ-Κονγκ σχετικά με τη μεταρρύθμιση του εκλογικού νόμου για τις εκλογές του 2012, που αρχικά είχε προβλεφθεί για το πρώτο εξάμηνο του 2009, ώστε να επιτρέψει στην κυβέρνησή του να επικεντρωθεί στην αντιμετώπιση «προβλημάτων οικονομικών και επιβίωσης» λόγω της χρηματοοικονομικής κρίσης.

Στις 18 Νοεμβρίου, η κυβέρνηση της ειδικής διοικητικής περιφέρειας του Χονγκ-Κονγκ δημοσίευσε το έγγραφο διαβούλευσης σχετικά με τις εκλογικές διευθετήσεις για τις εκλογές του 2012 για το νομοθετικό σώμα και τον επικεφαλής. Αυτό θα έχει σημαντική επίδραση στην πρόοδο της πόλης προς την καθολική ψηφοφορία. Το έγγραφο διαβούλευσης σχετικά με τις μεθόδους για την επιλογή του επικεφαλής της εκτελεστικής εξουσίας και για το σχηματισμό του νομοθετικού συμβουλίου το 2012 («Έγγραφο Διαβούλευσης») αποτέλεσε το αντικείμενο τριμηνιαίας διαβούλευσης στην οποία το κοινό προσκλήθηκε να σχολιάσει τις προτάσεις που διατύπωσε η κυβέρνηση. Αυτή η περίοδος διαβούλευσης έληξε στις 19 Φεβρουαρίου 2010.

Ο Henry Tang, Γενικός Γραμματέας διοίκησης, ανήγγειλε τη διαβούλευση στο νομοθετικό συμβούλιο και τόνισε ότι ένα περισσότερο δημοκρατικό εκλογικό σύστημα στο Χονγκ-Κονγκ το 2012 θα συνιστούσε αποφασιστικό βήμα προς τις άμεσες εκλογές το 2017. Η κυβέρνηση του Χονγκ-Κονγκ επεσήμανε ότι οι προτάσεις ήταν σύμφωνες με την απόφαση της μόνιμης επιτροπής του Εθνικού Λαϊκού Κογκρέσου για ζητήματα σχετικά με τις μεθόδους επιλογής του επικεφαλής της εκτελεστικής εξουσίας και για το σχηματισμό του νομοθετικού συμβουλίου.

Το έγγραφο διαβούλευσης προτείνει την αύξηση του αριθμού κατά το 2012 των νομοθετικών εδρών από 60 σε 70. Πέντε από αυτές τις έδρες θα εκλέγονται άμεσα σε γεωγραφικές εκλογικές περιφέρειες και οι άλλες πέντε θα κατανέμονται σε λειτουργικές εκλογικές περιφέρειες, διατηρώντας έτσι την τρέχουσα σχέση μεταξύ των άμεσα εκλεγέντων και των λειτουργικών εδρών. Το έγγραφο διαβούλευσης πρότεινε να είναι δυνατή η εκλογή αυτών των νέων πέντε εδρών μεταξύ των εκλεγέντων μελών του συμβουλίου του Διαμερίσματος.

Όσον αφορά τη μέθοδο εκλογής του επικεφαλής της εκτελεστικής εξουσίας του Χονγκ-Κονγκ, το έγγραφο διαβούλευσης προτείνει τη διεύρυνση της εκλογικής επιτροπής η οποία επιλέγει τον επικεφαλή της πόλης από 800 σε 1 200 μέλη, «έτσι ώστε να ικανοποιήσει την ανάγκη βαθμιαίας και τακτικής προόδου, παρέχοντας στα μέλη της κοινότητας μεγαλύτερη δυνατότητα συμμετοχής στις εκλογές και να ενισχύσει περαιτέρω την αντιπροσωπευτικότητα της εκλογικής επιτροπής». Αυτή η διεύρυνση θα μπορούσε να επιτευχθεί προσθέτοντας 100 μέλη στον καθένα από τους τέσσερις τομείς που εκπροσωπούνται στην εκλογική επιτροπή. Το όριο των υποψηφιοτήτων στην εκλογική επιτροπή θα έπρεπε να διατηρηθεί στην τρέχουσα σχέση του ενός ογδόου του συνόλου των μελών του Σώματος Εκλεκτόρων (δηλ. 150 ψήφοι επί του αυξημένου σε 1 200 αριθμό μελών). Το έγγραφο διαβούλευσης πρότεινε επίσης τη διατήρηση της ισχύουσας απαίτησης από τον επικεφαλής της εκτελεστικής εξουσίας να μην ανήκει σε κανένα πολιτικό κόμμα.

Το κυβερνητικό έγγραφο διαβούλευσης για την εκλογική μεταρρύθμιση του 2012 δεν υποστηρίχθηκε από τα μέλη της πανδημοκρατικής παράταξης του Χονγκ-Κονγκ, τα οποία επιθυμούσαν να δουν την εφαρμογή πλήρους και γνήσιας καθολικής ψηφοφορίας το συντομότερο δυνατόν. Τα μέλη αυτά πιστεύουν ότι το έγγραφο διαβούλευσης δεν συνεπάγεται επαρκή πρόοδο. Ο Γενικός Γραμματέας διοίκησης κ. Henry Tang δήλωσε ότι «η απόφαση της μόνιμης επιτροπής του Εθνικού Λαϊκού Κογκρέσου NPCSC δεν θέτει ως προϋπόθεση την επίτευξη δημοκρατικής προόδου μέχρι τις εκλογές του 2012 προκειμένου να υλοποιηθεί η καθολική ψηφοφορία για τον επικεφαλής της εκτελεστικής εξουσίας και του νομοθετικού συμβουλίου. Ωστόσο, η επίτευξη προόδου στον τομέα της συνταγματικής ανάπτυξης το 2012, θα οδηγούσε σε μια σταθερή μετάβαση του εκλογικού συστήματος του Χονγκ-Κονγκ προς την καθολική ψηφοφορία».

Το έγγραφο διαβούλευσης δεν πραγματεύεται την μακροπρόθεσμη ύπαρξη λειτουργικών εκλογικών περιφερειών. Κατά τη διάρκεια της ώρας ερωτήσεων προς το νομοθετικό συμβούλιο στις 15 Οκτωβρίου 2009, ο επικεφαλής της εκτελεστικής εξουσίας Donald Tsang παραδέχθηκε ότι οι έδρες των λειτουργικών εκλογικών περιφερειών «δεν είναι πλήρως συμβατές» με τις αρχές της ισότιμης και καθολικής ψηφοφορίας και ότι οι λειτουργικές εκλογικές περιφέρειες δεν μπορούν να επιβιώσουν στην παρούσα μορφή τους. Οι πανδημοκρατικοί εκλέκτορες του Χονγκ-Κονγκ απαίτησαν την πλήρη κατάργηση των λειτουργικών εκλογικών περιφερειών.

Στις 28 Δεκεμβρίου 2009, ο επικεφαλής της εκτελεστικής εξουσίας Donald Tsang συνάντησε τον πρόεδρο της Κίνας Hu Jintao και τον πρωθυπουργό αυτής Wen Jiabao στο Πεκίνο κατά τη διάρκεια της τακτής ετήσιας επίσκεψής του. Σύμφωνα με τις ανταποκρίσεις των μέσων μαζικής ενημέρωσης, ο πρόεδρος Hu ζήτησε από τον κ. Donald Tsang να ασχοληθεί δεόντως και αποτελεσματικά με τις πολιτικές εξελίξεις για την τήρηση της αρμονίας και της σταθερότητας του Χονγκ-Κονγκ. Ο πρωθυπουργός Wen Jiabao ζήτησε επίσης από τον κ. Donald Tsang να εξεύρει μία περισσότερο αποτελεσματική λύση για τις «βαθειά ριζωμένες διαμάχες» στο Χονγκ-Κονγκ. Η κυβέρνηση του Χονγκ-Κονγκ αναμένεται να παρουσιάσει τις προτάσεις της για την αλλαγή το 2012 των εκλογικών μεθόδων κατά τη διάρκεια του 2010. Είναι απαραίτητη η θετική ψήφος μίας πλειοψηφίας δύο τρίτων των εκλεκτόρων.

Η Ευρωπαϊκή Επιτροπή συνεχίζει να παρακολουθεί με ενδιαφέρον τις πολιτικές εξελίξεις στο Χονγκ-Κονγκ και λαμβάνει σημείωση για τις προτάσεις της κυβέρνησης της ΕΔΠ του Χονγκ-Κονγκ για εκλογική μεταρρύθμιση το 2012, καθώς και τη συνεχιζόμενη δημόσια συζήτηση για τις συνταγματικές εξελίξεις στο Χονγκ-Κονγκ. Σύμφωνα με την Ευρωπαϊκή Επιτροπή, η καλύτερη εγγύηση σταθερότητας και ευμάρειας για το Χονγκ-Κονγκ έγκειται στη στροφή προς ένα σύστημα γνήσιας καθολικής ψηφοφορίας, σύμφωνα με τον βασικό νόμο, καθώς και με την απόφαση που εξέδωσε η μόνιμη επιτροπή του Εθνικού Λαϊκού Κογκρέσου το 2007. Ως εκ τούτου, η κυβέρνηση του Χονγκ-Κονγκ και όλα τα ενδιαφερόμενα μέρη παροτρύνονται να ξεκινήσουν ένα διάλογο ο οποίος θα διευκολύνει και θα επιταχύνει αυτή τη διαδικασία.

Οι κάτοικοι του Χονγκ-Κονγκ πραγματοποίησαν την ετήσια λαμπαδηφορία για να τιμήσουν την 20ή επέτειο της σύγκρουσης της κυβέρνησης της Κίνας με το ηγούμενο από φοιτητές κίνημα στην πλατεία Tiananmen στις 4 Ιουνίου 1989.

Οι αριθμοί κατά την λαμπαδηφορία του 2009 ξεπέρασαν τις προσδοκίες (οι οργανωτές εκτίμησαν σε 150 000 τους συμμετέχοντες, ενώ η αστυνομία σε 62 800), καθιστώντας την πιθανά τη μεγαλύτερη τέτοια συμμετοχή από τη λαμπαδηφορία του 1990. Ο επικεφαλής της εκτελεστικής εξουσίας Donald Tsang δήλωσε στο νομοθετικό συμβούλιο ότι κατανόησε τα αισθήματα του λαού του Χονγκ-Κονγκ σχετικά με την 4η Ιουνίου «αλλά το γεγονός συνέβη πριν πολύ χρόνο. Η ανάπτυξη της χώρας έχει επιτύχει πολύ υψηλά αποτελέσματα και έχει φέρει οικονομική ευμάρεια στο Χονγκ-Κονγκ. Πιστεύω ότι ο λαός του Χονγκ-Κονγκ θα αξιολογήσει αντικειμενικά την ανάπτυξη του έθνους».

Γεγονότα όπως αυτό, συμπεριλαμβανομένης της ετήσιας διαδήλωσης της 1ης Ιουλίου, καταδεικνύουν ότι η αρχή «μία χώρα, δύο συστήματα» λειτουργεί ομαλά στο Χονγκ-Κονγκ. Αυτά επίσης δείχνουν ότι δικαιώματα και ελευθερίες που εγγυάται ο βασικός νόμος της ΕΔΠ του Χονγκ-Κονγκ, όπως η ελευθερία έκφρασης και του συνέρχεσθαι, κατά γενικό κανόνα τηρούνται. Ωστόσο, διάφορες οργανώσεις δημοσιογράφων στο Χονγκ-Κονγκ εξέφρασαν αυξανόμενες ανησυχίες σχετικά με την ελευθερία του τύπου, ιδίως για περιστατικά στα οποία η αστυνομία της Ηπειρωτικής Κίνας έδρασε κατά δημοσιογράφων του Χονγκ-Κονγκ που γνωστοποίησαν συμβάντα της Ηπειρωτικής Κίνας (όπως γεγονότα στην αυτόνομη περιφέρεια Xinjiang της Ηπειρωτικής Κίνας). Στις 9 Σεπτεμβρίου 2009, ο επικεφαλής της εκτελεστικής εξουσίας Donald Tsang δήλωσε ότι η κυβέρνησή του είχε διαβιβάσει τις απόψεις δημοσιογράφων του Χονγκ-Κονγκ στο Γραφείο Υποθέσεων του Συμβουλίου του Κράτους του Χονγκ-Κονγκ και του Μακάο, καθώς και στις αρχές του Xinjiang.

Η Ευρωπαϊκή Επιτροπή σημείωσε επίσης σοβαρές ανησυχίες για συνοριακά επεισόδια και επεισόδια μετανάστευσης τα οποία θα μπορούσαν να οδηγήσουν σε αποφάσεις επαναπατρισμού και άλλες διευθετήσεις που συνεπάγονται περιορισμό των θεμελιωδών δικαιωμάτων και ελευθεριών, όπως η περίπτωση του Κινέζου αντιφρονούντος Zhou Yongjun ή η διαδήλωση στα σύνορα του Lo Wu στις 27 Δεκεμβρίου 2009 για συμπαράσταση στον κινέζο αγωνιστή και συγγραφέα του κεφαλαίου 08 Liu Xiaobo.

Στις 28 Αυγούστου 2009, η επιτροπή των Ηνωμένων Εθνών για την εξάλειψη των φυλετικών διακρίσεων (UN CERD) δημοσίευσε την περιοδική της έκθεση για την Κίνα, συμπεριλαμβανομένου του Χονγκ-Κονγκ και του Μακάο, στην οποία συνιστάται στο Χονγκ-Κονγκ να θεσπίσει νόμο για τους πρόσφυγες «ενόψει της σύστασης μίας συνολικής διαδικασίας για την καταγραφή των ατομικών αιτήσεων ασύλου». Σε απάντηση αυτών των παρατηρήσεων η κυβέρνηση του Χονγκ-Κονγκ δήλωσε σε ανακοίνωση τύπου ότι «τις αιτήσεις ασύλου που υποβάλλονται στο Χονγκ-Κονγκ διαχειριζόταν άμεσα ή Ύπατη Αρμοστεία των Ηνωμένων Εθνών για τους πρόσφυγες, η οποία λαμβάνει αποφάσεις για τον έλεγχο των αυθεντικών προσφύγων και για την μετέπειτα επανεγκατάστασή τους». Όσον αφορά το Διάταγμα για τις φυλετικές διακρίσεις που εκδόθηκε το 2008, η CERD των Ηνωμένων Εθνών εξέφρασε ανησυχίες σχετικά με τον ορισμό των φυλετικών διακρίσεων που περιέχεται στη νομοθεσία του Χονγκ-Κονγκ «η οποία δεν είναι εντελώς συνεπής με το άρθρο 1 της συνθήκης αφού δεν ορίζει σαφώς τις έμμεσες διακρίσεις όσον αφορά τη γλώσσα και δεν περιλαμβάνει το μεταναστευτικό καθεστώς και την εθνικότητα μεταξύ των απαγορευμένων λόγων διακρίσεων.»

Στις 2 Σεπτεμβρίου 2009, ο επικεφαλής της δικαιοσύνης Andrew Li ανακοίνωσε την πρόωρη αποχώρησή του. Θα αποσυρθεί το Σεπτέμβριο 2010 ώστε να δώσει τη δυνατότητα στο διάδοχό του να ορίσει τους διαδόχους πολλών ανώτατων δικαστών οι οποίοι θα συνταξιοδοτηθούν τα επόμενα πέντε έτη. Η Ευρωπαϊκή Επιτροπή αναγνωρίζει την προσφορά του επικεφαλής της δικαιοσύνης κ. Li στη διαφύλαξη της δικαστικής ανεξαρτησίας του Χονγκ-Κονγκ, ένα βασικό στοιχείο για τη διαφύλαξη του τρόπου ζωής του Χονγκ-Κονγκ, του κράτους δικαίου και των θεμελιωδών ελευθεριών. Όπως είπε ο κ. Li στις 11 Ιανουαρίου 2010 στην τελετή έναρξης του νομικού έτους, «το ανεξάρτητο δικαστικό σώμα έχει ζωτικό συνταγματικό ρόλο, να διασφαλίσει ότι οι πράξεις της εκτελεστικής και νομοθετικής εξουσίας είναι απόλυτα συμβατές με τον βασικό νόμο και ότι ο νόμος και τα θεμελιώδη δικαιώματα και ελευθερίες μας, τα οποία αποτελούν τον πυρήνα του συστήματος του Χονγκ-Κονγκ, είναι πλήρως εγγυημένα».

Κατά τη διάρκεια του 2009, σημειώθηκε επίσης βελτίωση των διπλωματικών σχέσεων μεταξύ Χονγκ-Κονγκ και Ταϊβάν. Η Ευρωπαϊκή Επιτροπή χαιρετίζει αυτό το γεγονός. Ο Γραμματέας συνταγματικών και ηπειρωτικών υποθέσεων, Stephen Lam, επισκέφθηκε την Taipei στις 5-6 Ιουνίου 2009, κατόπιν πρόσκλησης του συμβουλίου ηπειρωτικών υποθέσεων της Ταϊβάν, για να διερευνήσει και να συζητήσει θέματα τα οποία θα μπορούσαν να συμβάλουν στην περαιτέρω ενίσχυση της συνεργασίας μεταξύ των δύο πλευρών. Ο Stephen Lam είναι ο πρώτος υπουργός του Χονγκ-Κονγκ που επισκέπτεται την Ταϊβάν επίσημα από την επιστροφή του Χονγκ-Κονγκ στην Ηπειρωτική Κίνα το 1997. Τόσο το Χονγκ-Κονγκ όσο και η Ταϊβάν συμφώνησαν να συστήσουν μη κυβερνητικούς οργανισμούς για να ενισχύσουν τη συνεργασία στο εμπόριο, την οικονομία, τον τουρισμό, τις επενδύσεις και άλλους τομείς. Στο λόγο που εξεφώνησε για τη γενική πολιτική της κυβέρνησης τον Οκτώβριο 2009, ο επικεφαλής της εκτελεστικής εξουσίας ανήγγειλε τη σύσταση ενός συμβουλίου Χονγκ-Κονγκ-Ταϊβάν για τη συνεργασία και την προώθηση στον οικονομικό και τον πολιτιστικό τομέα με σκοπό την προώθηση της συνεργασίας μεταξύ Χονγκ-Κονγκ και Ταϊβάν.

Συνολικά, η Ευρωπαϊκή Επιτροπή φρονεί ότι η αρχή «μία χώρα, δύο συστήματα» συνέχισε να λειτουργεί ομαλά στην ΕΔΠ του Χονγκ-Κονγκ και ότι τα δικαιώματα και οι ελευθερίες των κατοίκων του, εγγυημένα από την κοινή Σινο-Βρετανική δήλωση και τον βασικό νόμο, τηρήθηκαν σε γενικές γραμμές.

Οικονομικές και εμπορικές εξελίξεις

Ο οικονομικό και χρηματοπιστωτικό σύστημα του Χονγκ-Κονγκ εξήλθε από την παγκόσμια χρηματοπιστωτική κρίση χωρίς μεγάλα συστημικά προβλήματα. Η οικονομία του εμφάνισε προοδευτική βελτίωση κατά τη διάρκεια του 2009 και σταδιακά επέστρεψε σε θετική ανάπτυξη χάρη στην ισχυρή οικονομία της Κίνας. Για το 2009 συνολικά, το ΑΕΠ συρρικνώθηκε σε πραγματικούς όρους κατά 2,7 %, σημειώνοντας την πρώτη ετήσια ύφεση από την ασιατική χρηματοπιστωτική κρίση του 1998. Η κυβέρνηση του Χονγκ-Κονγκ ανέλαβε να δαπανήσει 87,6 δισεκατομμύρια HK$ ( 8,1 δισεκατ. ευρώ) σε δύο έτη, που ισοδυναμούν με 5,2 % του ΑΕΠ του, για να μειώσει τις επιπτώσεις της παγκόσμιας χρηματοπιστωτικής κρίσης στην οικονομία, πράγμα που συνέβαλε στη διατήρηση της εμπιστοσύνης. Το ποσοστό ανεργίας μειώθηκε σε 4,9 % στο τέταρτο τρίμηνο του έτους από το υψηλότερο ποσοστό του 5,4 % κατά το δεύτερο τρίμηνο. Οι πληθωριστικές πιέσεις μειώθηκαν γρήγορα και ο σύνθετος δείκτης τιμών καταναλωτή αυξήθηκε κατά 1 %, ήτοι μια απότομη πτώση από το 5,6 % το 2008.

Το Χονγκ-Κονγκ αφενός διατηρεί την ανταγωνιστικότητά του ως διεθνές χρηματοοικονομικό κέντρο, και αφετέρου στρέφεται βαθμιαία προς την εξυπηρέτηση της κινεζικής αγοράς. Όσον αφορά τις χρηματοοικονομικές υπηρεσίες, το Χονγκ-Κονγκ καθιερώθηκε ως το υπεράκτιο κέντρο του Renminbi (RMB) και ως το πεδίο δοκιμής της κινεζικής απελευθέρωσης των κινήσεων κεφαλαίων. Με τη στήριξη της κεντρικής κυβέρνησης, το Χονγκ-Κονγκ άρχισε τη διάθεση νέων προϊόντων και υπηρεσιών RMB κατά τη διάρκεια του 2009. Η πιο σημαντική εξέλιξη ήταν η σύσταση ενός καθεστώτος διευθετήσεων διασυνοριακού εμπορίου RMB δια του οποίου το Χονγκ-Κονγκ κατέστη η πρώτη υπεράκτια περιοχή δικαιοδοσίας που συμμετέχει στο πιλοτικό πρόγραμμα για το Guangdong. Οι τράπεζες του Χονγκ-Κονγκ που λειτουργούν στην Ηπειρωτική Κίνα έλαβαν το πράσινο φως για την έκδοση ομολόγων σε RMB στο Χονγκ-Κονγκ. Τον Οκτώβριο, η κεντρική κυβέρνηση εξέδωσε τα πρώτα κρατικά ομόλογα σε RMB στο Χονγκ-Κονγκ για συνολικά 6 δισεκατ. Yuan ( 659 εκατ. ευρώ).

Ως αποτέλεσμα της αύξησης της παγκόσμιας ρευστότητας, το Χονγκ-Κονγκ προσέλκυσε μία άνευ προηγουμένου ροή κεφαλαίων το 2009. Σύμφωνα με τη νομισματική αρχή του Χονγκ-Κονγκ, συνολικά 640 εκατ. HK$ (59 δισεκατ. ευρώ) ξένα κεφάλαια εισήλθαν στις αγορές περιουσιακών στοιχείων του Χονγκ-Κονγκ, δεδομένου ότι οι διεθνείς επενδυτές αναζητούσαν ασφαλείς χρηματοοικονομικές συνθήκες για τα κεφάλαιά τους, καθώς και έκθεση στην ταχέως αυξανόμενη κινεζική οικονομία. Πάνω από τις μισές εισροές κεφαλαίων συνδέονταν με δραστηριότητες συγκέντρωσης κεφαλαίων επιχειρήσεων της Ηπειρωτικής Κίνας στο Χονγκ-Κονγκ. Κατά συνέπεια, το χρηματιστήριο του Χονγκ-Κονγκ κατέστη το 2009 η μεγαλύτερη αγορά αρχικής δημόσιας προσφοράς μετοχών παγκοσμίως. Όσον αφορά την αγορά ακινήτων, οι τιμές κατοικίας αυξήθηκαν κατά 27% κατά μέσο όρο το 2009 και οι τιμές των πολυτελών διαμερισμάτων επέστρεψαν στην κορυφή του 1997. Οι κερδοσκοπικές αγορές και το ενδιαφέρον που εκδηλώνουν οι αγοραστές της Ηπειρωτικής Κίνας για ακίνητα στο Χονγκ-Κονγκ προκάλεσαν αύξηση των τιμών. Ο υπουργός οικονομικών θέσπισε κατά συνέπεια μια δέσμη μέτρων στις προτάσεις για τον προϋπολογισμό 2010-2011 για να ηρεμήσει την αγορά ακινήτων και να μειώσει τον κίνδυνο της υπέρμετρης διόγκωσης των τιμών των περιουσιακών στοιχείων.

Η οικονομία του Χονγκ-Κονγκ στηρίζεται σε μεγάλο βαθμό στις χρηματοοικονομικές υπηρεσίες, πράγμα που οδηγεί την κυβέρνηση να αναζητήσει νέους τομείς ανάπτυξης για να αντιμετωπίσει τις οικονομικές προκλήσεις. Το Χονγκ-Κονγκ θα διευκολύνει την ανάπτυξη έξι βιομηχανιών που βασίζονται στη γνώση: δοκιμές και πιστοποίηση, περιβαλλοντική βιομηχανία, καινοτομία και τεχνολογία, πολιτιστική και δημιουργική βιομηχανία, ιατρικές και εκπαιδευτικές υπηρεσίες. Η Ευρωπαϊκή Επιτροπή χαιρετίζει την προοπτική διερεύνησης των δυνατοτήτων συνεργασίας και ανταλλαγών με το Χονγκ-Κονγκ σε τομείς κοινού ενδιαφέροντος, ιδίως των δοκιμών και της πιστοποίησης, της περιβαλλοντικής βιομηχανίας, της καινοτομίας και της τεχνολογίας, καθώς και των δημιουργικών βιομηχανιών.

Το Χονγκ-Κονγκ ενήργησε ταχέως για την εκπλήρωση της δέσμευσής του να προσυπογράψει το πρότυπο του ΟΟΣΑ για την αποτελεσματική ανταλλαγή πληροφοριών σε θέματα φορολογίας σύμφωνα με τη διαδικασία της G20. Στις αρχές του 2009 εξαγγέλθηκε τροποποίηση της φορολογικής νομοθεσίας και ο τροποποιητικός νόμος ψηφίστηκε ομόφωνα τον Ιανουάριο 2010. Η Ευρωπαϊκή Επιτροπή χαιρετίζει αυτή την πράξη. Το Χονγκ-Κονγκ είναι τώρα έτοιμο να υπογράψει ευρύτερες συμφωνίες για τη διπλή φορολόγηση με τρίτες χώρες, συμπεριλαμβανομένων ορισμένων κρατών μελών της ΕΕ.

Ένα μέσο με σκοπό τη διευκόλυνση της οικονομικής ολοκλήρωσης μεταξύ Χονγκ-Κονγκ και Κίνας, συγκεκριμένα το συμπλήρωμα VI στη ρύθμιση στενότερης οικονομικής εταιρικής σχέσης (CEPA), υπεγράφη τον Μάιο 2009. Το Χονγκ-Κονγκ και η Κίνα συμφώνησαν για δέσμη περαιτέρω ελευθέρωσης του εμπορίου όσον αφορά την παροχή υπηρεσιών, καθώς και για μέτρα ενίσχυσης της χρηματοοικονομικής συνεργασίας. Το συμπλήρωμα VI συμπεριελάμβανε επίσης μέτρα για ταχεία και πιλοτική υλοποίηση της ελευθέρωσης σε τομείς επιλεγμένων υπηρεσιών στην επαρχία Guangdong. Αυτά τα μέτρα είχαν ως στόχο την ενίσχυση της συνεργασίας μεταξύ Guangdong και Χονγκ-Κονγκ όσον αφορά τις υπηρεσίες. Η συμμετοχή ευρωπαϊκών εταιρειών στις διάφορες ρυθμίσεις CEPA αυξάνεται με βραδύ ρυθμό, και συγκεκριμένα 151 πάροχοι υπηρεσιών το 2009 επί συνόλου άνω των 1 300 εταιρειών του Χονγκ-Κονγκ. Η συνεργασία με την κυβέρνηση του Χονγκ-Κονγκ ήταν πολύ σημαντική όσον αφορά τη διάδοση πληροφοριών για τις CEPA στην ευρωπαϊκή επιχειρηματική κοινότητα.

Επιπλέον της CEPA, η κυβέρνηση του Χονγκ-Κονγκ υιοθέτησε μία περισσότερο ενεργό προσέγγιση των συμφωνιών ελευθέρου εμπορίου με άλλους εμπορικούς εταίρους, προσπαθώντας να διασφαλίσει καλύτερη πρόσβαση αγοράς για υπηρεσίες στις υπερπόντιες αγορές. Το Χονγκ-Κονγκ θα συνεχίσει να στηρίζει το πολυμερές εμπορικό σύστημα ενεχόμενο ταυτοχρόνως σε διαβουλεύσεις για διμερείς συμφωνίες ελευθέρου εμπορίου, υπό την προϋπόθεση ότι είναι σύμφωνες με τον ΠΟΕ και μπορούν να συμβάλουν στην πολυμερή ελευθέρωση του εμπορίου. Το 2009, το Χονγκ-Κονγκ ολοκλήρωσε τις διαπραγματεύσεις για τη ζώνη ελευθέρου εμπορίου με την Νέα Ζηλανδία οι οποίες υλοποιήθηκαν υπό τη μορφή στενότερης οικονομικής εταιρικής σχέσης. Το Χονγκ-Κονγκ ξεκίνησε επίσης διαβουλεύσεις με τη Χιλή, το Περού, τη Μαλαισία και την ΕΖΕΣ.

Συνεργασία Ευρωπαϊκής Ένωσης-Χονγκ-Κονγκ

Το 2009, οι διμερείς σχέσεις και η συνεργασία μεταξύ ΕΕ και Χονγκ-Κονγκ συνέχισαν να επεκτείνονται, βάσει ενός κοινού συμφέροντος για την αντιμετώπιση αμοιβαίων και παγκοσμίων προβλημάτων. Το Χονγκ-Κονγκ είναι ένας στρατηγικός εμπορικός και επενδυτικός εταίρος της Ευρωπαϊκής Ένωσης και διαδραματίζει επίσης σημαντικό ρόλο ως πλατφόρμα διαμεσολάβησης για το εμπόριο και για τις επενδυτικές ροές μεταξύ της Ευρωπαϊκής Ένωσης και της Κίνας.

Το 2009, η Ευρωπαϊκή Ένωση διατήρησε τη θέση της ως ο δεύτερος μεγαλύτερος εμπορικός εταίρος του Χονγκ-Κονγκ μετά την Ηπειρωτική Κίνα. Αντίθετα, το ίδιο έτος το Χονγκ-Κονγκ ήταν ο 17ος κατά σειρά εμπορικός εταίρος της Ευρωπαϊκής Ένωσης. Το συνολικό διμερές εμπόριο μεταξύ Ευρωπαϊκής Ένωσης και Χονγκ-Κονγκ μειώθηκε κατά 10,4 % σε 29,2 δισεκατ. ευρώ την εποχή που η παγκόσμια χρηματοπιστωτική χρήση έφτασε το ανώτατο όριό της.

Η Ευρωπαϊκή Ένωση ήταν μετά την Ηπειρωτική Κίνα και τις Βρετανικές Παρθένους Νήσους ο μεγαλύτερος ξένος επενδυτής στο Χονγκ-Κονγκ, με περίπου 10 % των συνολικών ξένων άμεσων επενδύσεων το 2008. Αντίθετα, οι επενδύσεις του Χονγκ-Κονγκ στην Ευρώπη αναπτύχθηκαν σταθερά και κατέστησαν μία από τις κυριότερες πηγές άμεσων επενδύσεων από την Ασία.

Παρά την παγκόσμια οικονομική κρίση, το Χονγκ-Κονγκ συνέχισε να προσελκύει μεγάλο αριθμό ευρωπαίων πολιτών για μόνιμη κατοικία και εργασία σ’ αυτό, ήτοι περίπου 28 320 στο τέλος του 2009 σύμφωνα με τα επίσημα στοιχεία της υπηρεσίας του Χονγκ-Κονγκ για τη μετανάστευση. Τούτο αντιπροσωπεύει μία από τις μεγαλύτερες συγκεντρώσεις πολιτών της Ευρωπαϊκής Ένωσης στην Ασία και συνεχίζει να αποτελεί έναν παράγοντα κινήτρου για την συμμετοχή της Ευρωπαϊκής Ένωσης στο Χονγκ-Κονγκ. Μια έρευνα για τις επενδύσεις που διενεργήθηκε από τη διεύθυνση απογραφής και στατιστικών του Χονγκ-Κονγκ έδειξε ότι τον Ιούνιο του 2009 υπήρχαν 1 252 τοπικές έδρες εταιρειών και 2 328 περιφερειακά γραφεία στο Χονγκ-Κονγκ που αντιπροσώπευαν μητρικές εταιρείες με έδρα εκτός Χονγκ-Κονγκ. Εξ αυτών, η Ευρωπαϊκή Ένωση συνεχίζει να αποτελεί τη μεγαλύτερη πηγή ξένων εταιρειών στο Χονγκ-Κονγκ με 419 τοπικές έδρες εταιρειών και 679 περιφερειακά γραφεία. Η επιχειρηματική παρουσία της Ευρωπαϊκής Ένωσης καλύπτει μεγάλη ποικιλία τομέων, κυρίως χρηματοοικονομικών και επιχειρηματικών υπηρεσιών, εμπορίου, υλικοτεχνικής υποστήριξης, αλλά επί του παρόντος και προγραμμάτων κατασκευών και υποδομών.

Με αυτές τις ουσιαστικές εμπορικές και οικονομικές ροές και με τη σημαντική παρουσία της Ευρωπαϊκής Ένωσης, οι σχέσεις με το Χονγκ-Κονγκ διέπονται από το πλαίσιο πολιτικής που περιέχεται στην ανακοίνωση της Ευρωπαϊκής Επιτροπής «η ΕΕ, το Χονγκ-Κονγκ και το Μακάο: δυνατότητες συνεργασίας 2007-2013». Στο πλαίσιο καθορίζεται μία σειρά φιλόδοξων στόχων για την προώθηση των σχέσεων Ευρωπαϊκής Ένωσης - Χονγκ-Κονγκ μέσω εμβάθυνσης και διεύρυνσης της συνεργασίας σε βασικούς τομείς αμοιβαίου συμφέροντος.

Η συνεργασία Ευρωπαϊκή Ένωση - Χονγκ-Κονγκ ενισχύθηκε το 2009, που ήταν το πρώτο έτος λειτουργίας του «Προγράμματος ενημέρωσης για τις επιχειρήσεις της Ευρωπαϊκής Ένωσης» για το Χονγκ-Κονγκ και το Μακάο (EUBIP). Το EUBIP υλοποίησε ένα πρόγραμμα εργασίας με εκδηλώσεις σχετικές με τις επιχειρήσεις και με άξονα το περιεχόμενο σε στενή συνεργασία με σχετικές επιχειρηματικές και βιομηχανικές ενώσεις της Ευρωπαϊκής Ένωσης και του Χονγκ-Κονγκ. Οι τομείς που αποτέλεσαν στόχο το 2009 ήταν: η τακτική ανταλλαγή πληροφοριών, οι χρηματοοικονομικές υπηρεσίες, το περιβάλλον, η διανοητική ιδιοκτησία και η ασφάλεια των τροφίμων. Χαρακτηριστικό παράδειγμα αποτελεί η διοργάνωση σεμιναρίου με μεγάλη συμμετοχή για τον χημικό κανονισμό (REACH) της Ευρωπαϊκής Ένωσης, με εμπειρογνωσία από τον Ευρωπαϊκό Οργανισμό Χημικών Προϊόντων και τη στήριξη της κυβέρνησης του Χονγκ-Κονγκ. Το πρόγραμμα EUBIP αποδεικνύεται ένα σημαντικό μέσο για την προώθηση της καλύτερης κατανόησης και της ανταλλαγής γνώσεων μεταξύ του Χονγκ-Κονγκ και της Ευρωπαϊκής Ένωσης.

Ο τρίτος διαρθρωμένος διάλογος Ευρωπαϊκής Επιτροπής - Χονγκ-Κονγκ έλαβε χώρα στο Χονγκ-Κονγκ στις 17 Δεκεμβρίου 2009. Ο διάλογος αποδείχτηκε μία αποτελεσματική πλατφόρμα υψηλού επιπέδου για υπαλλήλους των δύο πλευρών για να συνεχιστεί η επέκταση των διμερών σχέσεων μέσω ουσιαστικού διαλόγου και συνεργασίας. Ο τρίτος διάλογος εστιάστηκε στα πρώτα σημάδια ανάκαμψης από την παγκόσμια χρηματοπιστωτική κρίση. Κατά τη διάρκεια εμπεριστατωμένων διαβουλεύσεων αμφότερες οι πλευρές συμφώνησαν να συνεχίσουν την ενίσχυση της διμερούς συνεργασίας, κυρίως μέσω του προγράμματος EUBIP, στις χρηματοπιστωτικές υπηρεσίες, στις τεχνολογίες των πληροφοριών και των επικοινωνιών, στο περιβάλλοντος, σε ζητήματα τυποποίησης και στην εκπαίδευση, καθώς και να επεκτείνουν τη συνεργασία και τις πρωτοβουλίες στις δοκιμές και την πιστοποίηση, στην καινοτομία και την τεχνολογία και στις δημιουργικές βιομηχανίες. Αυτοί οι νέοι τομείς υπάγονται στις έξι βιομηχανίες που βασίζονται στη γνώση τις οποίες το Χονγκ-Κονγκ επιθυμεί να αναπτύξει περαιτέρω. Θα ενισχυθούν επίσης οι δίαυλοι για ανταλλαγή πληροφοριών όσον αφορά τα κανονιστικά και τεχνικά πρότυπα της Ευρωπαϊκής Ένωσης, τα ηλεκτρονικά διαβατήρια και τη χρηματοπιστωτική νομοθεσία.

Ο αριθμός των επισκέψεων υψηλόβαθμων στελεχών της Επιτροπής στο Χονγκ-Κονγκ αυξήθηκε το 2009, συμβάλλοντας έτσι στην ενίσχυση των διμερών σχέσεων Ευρωπαϊκής Ένωσης - Χονγκ-Κονγκ και στην ανάπτυξη νέων πρωτοβουλιών συνεργασίας σε τομείς όπως η αεροπλοΐα, οι χρηματοπιστωτικές υπηρεσίες, η υγεία και η προστασία του καταναλωτή, οι πρωτοβουλίες για την πάταξη της διαφθοράς, η εκπαίδευση και το εμπόριο καθώς και η εμβάθυνση του συνεχιζόμενου διαλόγου για τη φορολογία της αποταμίευσης. Ο καθηγητής K. C. Chan, γραμματέας χρηματοοικονομικών υπηρεσιών και θησαυροφυλακίου, επισκέφθηκε τις Βρυξέλλες το Μάιο 2009 για να συζητήσει τη ρύθμιση των χρηματοπιστωτικών αγορών. Μία ομάδα της Οικονομικής και Κοινωνικής Επιτροπής που επισκέφθηκε το Χονγκ-Κονγκ συναντήθηκε με εκπροσώπους της κοινωνίας των πολιτών του Χονγκ-Κονγκ τον Ιούλιο 2009.

Το Χονγκ-Κονγκ το οποίο διαθέτει τη μεγαλύτερη εμπειρία στα χρηματοπιστωτικά θέματα στην Ασία, καθώς και μια καλά ρυθμισμένη αγορά και ένα καλό σύστημα διαιτησίας αποτελεί επίσης μια σοβαρή υποψηφιότητα για να καταστεί περιφερειακή πλατφόρμα εμπορίας για καινοτόμα, οικολογικά χρηματοπιστωτικά προϊόντα, αξιοποιώντας ενδεχομένως την εμπειρία της ΕΕ στην εμπορία δικαιωμάτων εκπομπών διοξειδίου του άνθρακα στο πλαίσιο του ευρωπαϊκού συστήματος εμπορίας δικαιωμάτων εκπομπής (ETS). Το Χονγκ-Κονγκ υπήρξε δραστήριο και στη Κοπεγχάγη, όπου ο γραμματέας για το περιβάλλον Edward Yau συμμετείχε στη διάσκεψη ως μέλος της κινεζικής αντιπροσωπείας. Επίσης, εκπροσωπήθηκε ικανοποιητικά η κοινωνία των πολιτών του Χονγκ-Κονγκ.

Η Ευρωπαϊκή Επιτροπή εκφράζει τη λύπη της για το γεγονός ότι οι σχέσεις Ευρωπαϊκής Ένωσης - Χονγκ-Κονγκ στον τομέα της αεροπλοΐας σημείωσαν μικρή πρόοδο το 2009. Η Ευρωπαϊκή Επιτροπή διατήρησε επαφές με στελέχη για να παροτρύνει το Χονγκ-Κονγκ να ενημερώσει τις διμερείς συμφωνίες αεροπορικών υπηρεσιών με τα κράτη μέλη της Ευρωπαϊκής Ένωσης και να παράσχει ασφάλεια δικαίου στις υφιστάμενες συμφωνίες, είτε συμπεριλαμβάνοντας ρήτρα καθορισμού του αερομεταφορέα από την Κοινότητα είτε επιλέγοντας μία οριζόντια συμφωνία αεροπορικών υπηρεσιών. Οι ανταλλαγές μεταξύ εμπειρογνωμόνων της ΕΕ και του Χονγκ-Κονγκ θα συνεχιστούν αλλά δεν έχουν αποδώσει ακόμα καρπούς, αφού το Χονγκ-Κονγκ παραμένει ακόμα μία από τις λίγες έννομες τάξεις της Ασίας που δεν έχει ακόμα αναγνωρίσει τον καθορισμό του αερομεταφορέα από την ΕΕ.

Ο ανταγωνισμός είναι ένας τομέας διμερών ανταλλαγών. Η κυβέρνηση του Χονγκ-Κονγκ επιβεβαίωσε κατά τη διάρκεια του διαρθρωμένου διαλόγου του 2009 ότι ο νόμος περί ανταγωνισμού, ο οποίος είναι ακόμα υπό σύνταξη, θα τεθεί σε ισχύ εντός του νομοθετικού έτους 2009-2010. Η Ευρωπαϊκή Επιτροπή παροτρύνει το Χονγκ-Κονγκ να θέσει σε ισχύ τον νόμο περί ανταγωνισμού το συντομότερο δυνατόν.

Το Χονγκ-Κονγκ αποτελεί για την περιφέρεια αυτή ένα κέντρο ελευθερίας του τύπου και της έκφρασης, έναν κεντρικό κόμβο για τα μέσα ενημέρωσης και μια πύλη εισόδου στην Ηπειρωτική Κίνα. Οι προσπάθειες δημόσιας διπλωματίας της Ευρωπαϊκής Ένωσης συνέχισαν να επικεντρώνονται στο να καταστεί περισσότερο ορατή η Ευρωπαϊκή Ένωση στο Χονγκ-Κονγκ και στη διάδοση ταχείας και ουσιαστικής πληροφόρησης σχετικά με: το εμπόριο της Ευρωπαϊκής Ένωσης και τις κανονιστικές πολιτικές, την ενέργεια και την κλιματική αλλαγή, τους χρηματοπιστωτικούς κανονισμούς, τον διαπολιτισμικό διάλογο, τις εκλογές του Ευρωπαϊκού Κοινοβουλίου, τη συνθήκη της Λισαβόνας και το ρόλο της Ευρωπαϊκής Ένωσης ανά την υφήλιο. Αυτές οι προσπάθειες κατέστησαν δυνατές χάρη στο ομαδικό έργο του γραφείου της Ευρωπαϊκής Ένωσης στο Χονγκ-Κονγκ και των κρατών μελών της ΕΕ που εκπροσωπούνται επισήμως σ’ αυτό.

Μελλοντικές προοπτικές

Η οικονομία του Χονγκ-Κονγκ κατόρθωσε να ανακάμψει ικανοποιητικά από τις επιπτώσεις της παγκόσμιας χρηματοπιστωτικής κρίσης, βασισμένη σε σταθερά οικονομικά και χρηματοπιστωτικά θεμέλια και σε μία ανοιχτή οικονομία της αγοράς. Η διατήρηση της σταθερής ανάκαμψης και της θέσης του Χονγκ-Κονγκ ως ενός διεθνούς χρηματοπιστωτικού κέντρου, βάσει ενός κράτους δικαίου, δικαστικής ανεξαρτησίας και σταθερού περιβάλλοντος δικαίου, θα αποτελέσουν σημαντικούς παράγοντες για την αύξηση του ευρωπαϊκού εμπορίου και των επενδύσεων στο Χονγκ-Κονγκ το 2010 και στο μακροπρόθεσμο μέλλον.

Το Χονγκ-Κονγκ αντιμετωπίζει επίσης τη διττή πρόκληση της περαιτέρω ανάπτυξης ως μοναδικής πλατφόρμας για το εμπόριο, την οικονομική συνεργασία και τις επενδύσεις με την Ηπειρωτική Κίνα, ιδίως στην περιοχή του δέλτα του ποταμού Pearl, και της διατήρησης του ρόλου του ως χρηματοπιστωτικού ενδιάμεσου μεταξύ της Ηπειρωτικής Κίνας και του υπολοίπου κόσμου.

Το Χονγκ-Κονγκ θα συνεχίσει να αποτελεί ένα σημαντικό εταίρο της Ευρωπαϊκής Ένωσης στην Ασία λόγω των διμερών εμπορικών και επενδυτικών ροών μας, της εκτεταμένης οικονομικής συνεργασίας και της ευρείας ευρωπαϊκής παρουσίας και συμφερόντων. Η Ευρωπαϊκή Ένωση θα διατηρήσει την ουσιαστική δέσμευσή της έναντι της κυβέρνησης της ΕΔΠ του Χονγκ-Κονγκ για την ανάπτυξη των κανονιστικών ανταλλαγών μας, τη διευκόλυνση του εμπορίου και την επέκταση της συνεργασίας μας σε τομείς αμοιβαίου συμφέροντος, συμπεριλαμβανομένης της υγείας, του περιβάλλοντος και των νέων τεχνολογιών. Θα δοθεί έμφαση στη βελτίωση της ανταλλαγής γνώσεων και εμπειρίας σε θέματα σχετικά με τον ανταγωνισμό, τις χρηματοπιστωτικές υπηρεσίες, την πιστοποίηση και τη μετανάστευση. Οι διαπροσωπικές ανταλλαγές και επαφές θα συνεχίσουν να αναπτύσσονται έτσι ώστε οι πολίτες του Χονγκ-Κονγκ να μπορούν να ωφεληθούν από την πολιτισμική πολυμορφία της Ευρώπης και οι Ευρωπαίοι να μπορούν να αποκτήσουν γνώσεις από τον πολιτισμό του Χονγκ-Κονγκ που συνδέει την Ανατολή με τη Δύση.

Η θέση σε ισχύ της συνθήκης της Λισαβόνας το Δεκέμβριο 2009 θα οδηγήσει σε περαιτέρω εδραίωση των κοινών προσπαθειών της Ευρωπαϊκής Επιτροπής και των κρατών μελών της Ευρωπαϊκής Ένωσης να καταστήσουν την Ευρωπαϊκή Ένωση περισσότερο ορατή στο Χονγκ-Κονγκ. Η συνθήκη έτυχε θερμής υποδοχής από τις αρχές του Χονγκ-Κονγκ. Από την σύστασή του την 1η Ιανουαρίου 2010, το γραφείο της Ευρωπαϊκής Ένωσης στο Χονγκ-Κονγκ και το Μακάο (πρώην γραφείο της Ευρωπαϊκής Επιτροπής) εκπροσωπεί την Ευρωπαϊκή Ένωση ως συντονιστής και διαπραγματευτής στην Ειδική Διοικητική Περιφέρεια και θα συνεχίσει τις προσπάθειές του για τη βελτίωση των σχέσεων Ευρωπαϊκής Ένωσης - Χονγκ-Κονγκ.